На заинтересованите лица се предоставя 14-дневен срок, считан от 26.11.2021 г., за предложения и становища по настоящия проект на Наредбата за организиране и провеждане на обществени обсъждания в община Бургас.  Предложения могат да бъдат  депозирани в деловодството на Общински съвет – Бургас, както и на следния електронен адрес:  drakaliev@abv.bg

НАРЕДБА ЗА ОРГАНИЗИРАНЕ И ПРОВЕЖДАНЕ НА ОБЩЕСТВЕНИ ОБСЪЖДАНИЯ ОТ ОБЩИНА БУРГАС


І. ОБЩИ ПОЛОЖЕНИЯ
            Чл. 1. (1) Тази наредба урежда условията и реда за организиране и провеждане на обществени обсъждания от община Бургас:
1. При приемане на планове, стратегии и програми за развитие на общината;
2. Когато това се изисква от друга общинска наредба или правилник, в които редът за провеждане не е регламентиран; 
3. По въпроси от съществено значение за жителите на общината или на някое от съставните й селища, жилищни комплекси или квартали.
      (2) Общинският съвет и кметът на общината и определят темите, въпросите или проблемите, по които да бъдат проведени обществени обсъждания, като предложения за такива могат да им бъдат отправяни и по инициатива на граждани и организации.
      (3) Гражданите могат да инициират обществени обсъждания по важни въпроси, чрез представяне на подписка, включваща личните данни на подписалите се жители на общината или на нейна административна единица. В такива случаи, ако искането е законосъобразно и поставеният проблем отговаря на действителните обстоятелства, с решение на общинския съвет или заповед на кмета може да се проведе обществено обсъждане.
      (4) Правилата на наредбата се приемат за стандарти, които да бъдат спазвани при провеждането на обществени обсъждания от община Бургас, с изключение на обществените обсъждания, чийто ред е регламентиран в закон или в друга общинска наредба.
Чл. 2. (1) Целта на обществените обсъждания, които се провеждат по реда на тази наредба е прозрачност на процесите на вземане на решения от местната власт и участие на гражданите в тях, в резултат на което приеманите решения и политики на местно ниво да бъдат по-устойчиви и обществено признати.
(2) Предвидените процедури за обществени обсъждания следва да създават условия и предпоставки за по-широко и ефективно включване на гражданите и организациите в процеса на изработването, обсъждането и приемането на общинските решения и политики в различни области.
Чл. 3. Обществените обсъждания се организират и ръководят от определено от председателя на общинския съвет или от кмета на общината лице, като могат да бъдат привличани и модератори от външни организации или институции.
Чл. 4 (1) Община Бургас публикува на официалната си интернет страница темите, подлежащи на обществено обсъждане, съпътстващите ги материали, справка за постъпилите становищa на граждани и организации по повод и по време на провеждане на обсъждането, изготвените оценки на въздействието, когато има такива, както и протокол от общественото обсъждане.
(2) Обществени обсъждания могат да се провеждат присъствено или неприсъствено, като формата се оповестява с поканата или уведомлението. Община Бургас осигурява условия за провеждането в подходящи помещения и зали или чрез интернет базирани платформи и приложения.
Чл. 5. (1) В процеса на подготовка и провеждане на обществени обсъждания могат да бъдат:
1. Канени като партньори или за предварителни консултации, експерти, представители на граждански организации, бизнеса и други заинтересовани страни.
           2. Създавани съвместни работни групи или комисии с участието на всички заинтересовани страни, както и да се осъществява взаимодействие с вече създадени и действащи такива или с обществени и консултативни съвети.
3. Провеждани проучвания, анкети, интервюта, работни срещи, фокус-групи и други допълнителни форуми на консултиране, които не са задължителни и се организират и провеждат от вносителя на проекта.
(2) Резултатите от проведените дейности по ал.1 се публикуват на интернет страницата на общината и са част от съпътстващата информация  към темата на обществено обсъждане.
Чл. 6. (1) Освен, чрез интернет страницата си, община Бургас популяризира предстоящи обществени обсъждания и информация, свързана с тях и чрез:
1. социални мрежи, информационни портали и други дигитални инструменти;
2. кметове на кметства, кметски наместници и директори на ЦАУ, управители на етажна собственост, включени в регистъра на сградите в режим на етажна собственост и др.;
3. информационни табла в сградите на общината, общинските институции и кметства;
(2) Общината може да използва и други форми за комуникация, като:
1. организиране на пресконференции, информационни срещи с граждани и заинтересовани страни;
2. разпространение на брошури, листовки, плакати, транспаранти и др.;
3. други подходящи форми.

ІІ. ПРИНЦИПИ ПРИ ПРОВЕЖДАНЕ НА ОБЩЕСТВЕНИТЕ ОБСЪЖДАНИЯ
Чл. 7. Обществените обсъждания по реда на тази наредба се провеждат при спазването на следните принципи: осигуряване на равен достъп на всички участници, партньорство и равнопоставеност между тях, публичност и прозрачност в действията на администрацията, пълен достъп до наличната информация.
Чл. 8. (1) Присъствени обществени обсъждания се провеждат в извънработно време в делнични дни, а при необходимост и в почивни дни.
 (2) Обсъждания не се провеждат по време на официални празници, а при провеждане на избори – в деня за размисъл и изборния ден.
Чл. 9. Спазване на принципите на публичност и прозрачност при провеждане на обществените обсъждания се гарантират, чрез откритост, яснота и отчетност на всички методи и процедури и чрез събиране на цялата информация за тях на едно общодостъпно място на интернет страницата на община Бургас.
Чл. 10. Информацията, предоставяна от община Бургас, във връзка с обществените обсъждания, трябва да бъде пълна и достъпна, на разбираем и ясен език.

ІІІ. ПРОВЕЖДАНЕ НА ОБЩЕСТВЕНИ ОБСЪЖДАНИЯ 
Чл. 11. Общественото обсъждане е форма, чрез която заинтересованите страни имат възможност да обсъдят съвместно с вносителя и общинската администрация варианти за решения, изменения и допълнения на предложени проекти, документи или въпроси, обсъждани съгласно чл.1, ал.1.
Чл. 12. (1) Обществено обсъждане може да се проведе в различни формати, които целят да се даде възможност в най-голяма степен различни мнения и становища да бъдат изразени в присъствието на повече участници.
(2) Обществено обсъждане може да се провежда на ниво община или кметство, както и населено място, което не е административен център на кметство, в зависимост от обхвата на въпроса, който е подложен на обсъждане.
Чл. 13. (1) В случаите по чл.1, ал.1, т.1, обществено обсъждане се провежда не по-малко от 30 дни след публикуване на покана за провеждането му, а в случаите по чл.1, ал.1, т.2 и т.3, не по-малко от 7 дни след публикуването на поканата, освен ако в други нормативни актове не е предвиден различен срок.
(2) Поканата за обсъждането следва да бъде публикувана задължително на интернет страницата на общината, като допълнително може да се разпространи и чрез други подходящи комуникационни канали.
(3) Поканата съдържа темата за обсъждане, дата, час и място на провеждане, указания за използване на съответната платформа при провеждане на неприсъствени обществени обсъждания, както и лица и координати за връзка. Посочва се и къде могат да бъдат намерени в електронен вид всички документи, съпътстващи общественото обсъждане.
Чл. 14. (1) По време на обсъждането се води протокол, а при възможност и аудио или видеозапис, както и излъчване в реално време.
      (2) Лицето, водещо протокола, изготвя списък на присъстващите, като:
1. При присъствено обществено обсъждане – присъствието се удостоверява с подпис;
2. При неприсъствено обществено обсъждане – се отбелязва присъствие при осъществена визуална връзка, представяне от участника и съгласие за излъчване с цел спазване разпоредбите на ЗЗЛД и приложимото законодателство.
   Чл. 15. (1) Срещата се открива от вносителя или от упълномощен от него служител, който освен неин водещ, представя и проекта, въпроса или проблема, тема на обсъждането. Той може да покани и лица – експерти, взели участие в изготвянето на проекта, които да дадат отговори на въпроси от страна на присъстващите.
(2) След изложението по предходната алинея, водещият дава думата на присъстващите за изразяване на мнения, предложения, становища и въпроси.
(3) Водещият и експертите записват всички въпроси, след което отговарят на лицата, които са ги поставили.
(4) При неприсъствено обсъждане, подадените писмени становища се публикуват онлайн по време на провеждането му, за да са видими за участниците.
(5) Обсъждането продължава, докато има желаещи да се изкажат.
     (6) Протоколът от обсъждането се публикува на интернет страницата на община Бургас, не по-късно от 5 работни дни след събитието, заедно със списък на участниците, при спазване на нормите за защита на личните данни, и на постъпилите мнения, предложения и становища.
Чл. 16. (1) Преди разглеждането на проекта за решение от Общинския съвет, вносителят изготвя обобщена справка за постъпилите становища, мнения и предложения, описваща кои от тях са приети или отхвърлени, както и с какви аргументи.
              (2) Справката задължително се публикува на интернет страницата на общината.

IV. ЗАКЛЮЧИТЕЛНИ РАЗПОРЕДБИ
            § 1. По смисъла на тази наредба:
1. „Общественo обсъждане” е процедура, при която местната власт се допитва до гражданите и организациите за тяхната позиция по изработване и приемане на стратегии, планове, програми за развитие на община Бургас и на нейни съставни части, както и по други въпроси от местно значение.
2. „Заинтересовани страни” са граждани, обществени групи, икономически субекти и организации, за които обсъжданата тема представлява интерес или ги засяга, или чиито дейности могат да търпят или да окажат въздействие върху или от осъществяването й.
3. „Въпрос от съществено значение”, извън хипотезите на АПК или специални закони, е въпрос, засягащ голяма част от гражданите с постоянен или настоящ адрес на територията на община Бургас или на нейна административна единица, ако обсъждането му се отнася за територията й.
§ 2. Не се допуска използване и публикуване на становища, мнения и коментари на интернет страницата на общината, които съдържат обидни изрази и оскърбления, насаждат етническа омраза и нетолерантност, включително всякакви расистки, хомофобски, сексистки, шовинистки коментари/текстове и такива, приканващи към насилие над хора или животни.
§ 3. Наредбата се приема на основание чл. 21, ал. 2 от ЗМСМА.
